Na temelju članka 20. stavka 6. Zakona o knjižnicama i knjižničnoj djelatnosti (Narodne novine 17/19 i 98/19), članka 40. i 41. Zakona o ustanovama (Narodne novine 76/93, 29/97, 47/99, 35/08 i 127/19), članka 16. Statuta Gradske knjižnice Pag i članka 20. Statuta Grada Paga (Službeni glasnik Grada Paga 5/9, 9/10, 3/13, 2/16, 11/17,3/18 i 5/19) Gradsko vijeće Grada Paga raspisuje

 NATJEČAJ

**za imenovanje ravnatelja/ravnateljice Gradske knjižnice Pag**

Za ravnatelja/ravnateljicu Gradske knjižnice Pag na temelju predloženog četverogodišnjeg plana rada mogu biti imenovane osobe koje ispunjavaju sljedeće uvjete:

* završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačeni studij,
* položen stručni knjižničarski ispit,
* najmanje pet godina rada u knjižnici,
* imaju stručne, radne i organizacijske sposobnosti.

Smatra se da položen stručni knjižničarski ispit ima i osoba koja je oslobođena polaganja stručnog knjižničarskog ispita na temelju zakona kojima je uređivana knjižnična djelatnost, te je kao dokaz prijavi na natječaj potrebno priložiti kopiju rješenja ili drugog odgovarajućeg akta.

Ravnatelja imenuje Gradsko vijeće Grada Paga na mandat od četiri godine.

Uz pisanu prijavu na natječaj potrebno je priložiti sljedeće dokumente:

* životopis (vlastoručno potpisan),
* dokaz o stručnoj spremi (preslika diplome),
* dokaz o hrvatskom državljanstvu (preslika domovnice ili osobne iskaznice),
* prijedlog četverogodišnjeg plana rada Gradske knjižnice Pag,
* dokaz o položenom stručnom knjižničarskom ispitu (preslika),
* dokaz o radu u knjižničarskoj struci od najmanje pet godina (preslika ugovora, rješenja ili potvrde poslodavca),
* dokaz o stručnim, radnim i organizacijskim sposobnostima (potvrda poslodavca koja sadržava opis i vrstu poslova koju je kandidat obavljao),
* dokaz o ukupnom radnom iskustvu (ispis elektroničkog zapisa o radno pravnom statusu /e-radna knjižica koja se vodi pri Hrvatskom zavodu za mirovinsko osiguranje),
* uvjerenje da se protiv kandidata ne vodi kazneni postupak u izvorniku (ne stariju od 30 dana od dana objave ovog natječaja),
* vlastoručno potpisanu izjavu kandidata o prihvaćanju javne objave osobnih podataka

Sukladno članku 13. Zakona o ravnopravnosti spolova (Narodne novine 82/08 i 69/17) na natječaj se mogu javiti osobe oba spola.

Osobe koje prema posebnim propisima ostvaruju pravo prednosti pri zapošljavanju i imaju prednost u odnosu na ostale osobe samo pod jednakim uvjetima, moraju se u prijavi na javni natječaj pozvati na to pravo. Osoba koja se u prijavi pozove na to pravo obvezna je priložiti odgovarajuće isprave kao dokaz o statusu te druge dokaze sukladno posebnom zakonu kojim je uređeno to pravo.

Osoba koja se pozvala na pravo prednosti pri zapošljavanju prema Zakonu o hrvatskim braniteljima iz Domovinskog rata i članovima njihovih obitelji („Narodne novine“ 121/17 i 98/19), dokazuje to potrebnim dokumentima. Dokazi potrebni za ostvarivanje prava prednosti pri zapošljavanju objavljeni su na stranici Ministarstva branitelja Republike Hrvatske.

Neovjerene preslike ne vraćaju se kandidatu nakon završetka javnog natječaja.

Urednom prijavom smatra se ona koja sadrži sve podatke i priloge navedene u javnom natječaju.

Kandidat koji nije podnio pravovremenu i potpunu prijavu ili ne ispunjava formalne uvjete iz javnog natječaja, ne smatra se kandidatom prijavljenim na natječaj.

Izrazi koji se koriste u tekstu ovog javnog natječaja i imaju rodno značenje, koriste se neutralno i odnose se jednako na muški i ženski rod.

Osobni podaci kandidata obradit će se isključivo u svrhu provedbe javnog natječaja sukladno Zakonu o provedbi Opće uredbe o zaštiti podataka (Narodne novine 42/18) i Uredbe (EU) 2016/679.

Prijave s dokazima o ispunjavanju uvjeta iz natječaja dostavljaju se osobno ili poštom preporučeno u roku od 8 (osam) dana od dana objave natječaja u Zadarskom listu, na adresu „Grad Pag, Branimirova obala 1, 23250 PAG, s naznakom NATJEČAJ ZA IMENOVANJE RAVNATELJA/RAVNATELJICE Gradske knjižnice Pag – NE OTVARATI.

O rezultatima javnog natječaja za izbor ravnatelja/ravnateljice će biti obaviješteni u zakonskom roku.

KLASA: 112-02/21-20/3

URBROJ: 2198-05/01-21-2

Pag, 20. srpnja 2021.

 **GRAD PAG**